Document ID: 31986L0174

Direktiva Komisije
z dne 9. aprila 1986
o določitvi metode računanja energijske vrednosti krmnih mešanic za perutnino
(86/174/EGS)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 79/373/EGS z dne 2. aprila 1979 o trženju krmnih mešanic [1], kakor je bila nazadnje spremenjena z Direktivo Komisije 82/957/EGS [2], in zlasti člena 10 Direktive,
ker dokler niso uvedene metode na ravni Skupnosti, države članice po navedeni Direktivi 79/373/EGS ne smejo zahtevati ali dovoljevati označbe o energijski vrednosti krmnih mešanic, razen kjer je bila taka označba zahtevana ali dovoljena na njihovem ozemlju in so bile poleg tega uradne metode računanja že v uporabi, ko je bila navedena direktiva sprejeta;
ker znanstvena in tehnična spoznanja zdaj kažejo, da se energijska vrednost krmne mešanice za perutnino lahko izračuna z uporabo enotne metode v vseh državah članicah; ker naj bi bila ta metoda zato sprejeta in se uporabljala ne samo v državah članicah, ki zahtevajo ali dovoljujejo označbo energijske vrednosti na etiketah krmnih mešanic za perutnino, ampak tudi v tistih državah članicah, ki so morale počakati na sprejetje metode Skupnosti, preden so lahko zahtevale ali dovolile take označbe;
ker je v primeru razlik med rezultatom uradne preiskave energijske vrednosti in vrednostjo, ki jo označi proizvajalec, zaželeno dovoliti minimalno odstopanje, da se dopusti odklone zaradi metode, uporabljene za vzorčenje krme, proizvodnega procesa ali analitskih razlik;
ker so ukrepi, predvideni s to direktivo, skladni z mnenjem Stalnega odbora za krmo,
SPREJELA NASLEDNJO DIREKTIVO:
Člen 1
Če je skladno z določbami člena 5(4) in (6) Direktive 79/373/EGS energijska vrednost krmne mešanice za perutnino označena, države članice zahtevajo, da je ta vrednost izračunana skladno z metodo, opisano v Prilogi k tej direktivi.
Člen 2
Države članice sprejmejo zakone in druge predpise, potrebne za uskladitev s to direktivo, najpozneje do 30. junija 1987 in o tem takoj obvestijo Komisijo.
Člen 3
Ta direktiva je naslovljena na države članice.
V Bruslju, 9. aprila 1986

Labels: 16
6